62021TJ0561_RES
Zadeva T-561/21
HSBC Holdings plc in drugi
proti
Evropski komisiji
Sodba Splošnega sodišča (sedmi senat) z dne 27. novembra 2024
„Konkurenca – Omejevalni sporazumi – Sektor evrskih obrestnih izvedenih finančnih instrumentov – Sklep o ugotovitvi kršitve člena 101 PDEU in člena 53 Sporazuma EGP – Kršitev obveznosti obrazložitve – Razglasitev delne ničnosti sklepa s sodbo Splošnega sodišča – Sklep o spremembi – Globe – Zastaranje – Osnovni znesek – Vrednost prodaje – Člen 23(2) in (3) Uredbe št. 1/2003 – Enako obravnavanje – Sorazmernost – Neomejena pristojnost“
Konkurenca – Upravni postopek – Zastaranje pregona – Zadržanje – Učinek zadržanja, ki ga imajo sodni postopki, ki so v teku – Pogoj – Obstoj negotovosti glede zakonitosti sklepa Komisije, ki je predmet postopka, ki je v teku – Cilj, ki se uresničuje z uvedbo tega postopka – Neupoštevnost – Ugotovitve iz sodne odločbe, s katero se postopek, ki je v teku, konča – Neupoštevnost
(Uredba Sveta št. 1/2003, člen 25(5) in (6))
(Glej točke od 39 do 50.)
Pritožba – Pravni interes – Razglasitev delne ničnosti s strani Splošnega sodišča sklepa, s katerim je naložena globa zaradi kršitve konkurenčnega prava – Pritožba, ki jo je vložila Komisija – Pripravljalni ukrepi, ki jih je sprejela Komisija z namenom sprejetja sklepa o spremembi sklepa, razglašenega za delno ničnega – Neobstoj vpliva na pravni interes Komisije
(Statut Sodišča, člen 56)
(Glej točki 51 in 52.)
Konkurenca – Globe – Znesek – Določitev – Določitev osnovnega zneska – Ugotovitev vrednosti prodaje – Uporaba metodologije, določene v Smernicah – Nadomestitvena vrednost, določena na podlagi diskontiranih denarnih prejemkov z uporabo faktorja zmanjšanja – Neobstoj napačne uporabe prava ali napačne presoje s strani Komisije
(člen 101(1) PDEU; Uredba Sveta št. 1/2003, člen 23(3); Obvestilo Komisije 2006/C-210/02, točke 13, 15 in 16)
(Glej točke od 61 do 68 in od 77 do 95.)
Konkurenca – Globe – Znesek – Določitev – Določitev osnovnega zneska – Ugotovitev vrednosti prodaje – Uporaba metodologije, določene v Smernicah – Izbira nadomestitvene vrednosti za vrednost prodaje – Nadomestitvena vrednost, določena na podlagi diskontiranih denarnih prejemkov z uporabo faktorja zmanjšanja – Kršitev obveznosti obrazložitve – Neobstoj
(člena 101(1) in 296, drugi odstavek, PDEU; Uredba Sveta št. 1/2003, člen 23(3); Obvestilo Komisije 2006/C-210/02, točka 13)
(Glej točke 69 in od 73 do 76.)
Pritožba – Razlogi – Pomanjkljiva obrazložitev – Tožbeni razlog, ki se razlikuje od tistega, ki se nanaša na materialno zakonitost
(člen 296 PDEU; Statut Sodišča, člen 58, prvi odstavek)
(Glej točke od 70 do 72.)
Konkurenca – Globe – Znesek – Določitev – Določitev osnovnega zneska – Ugotovitev vrednosti prodaje – Uporaba metodologije, določene v Smernicah – Nadomestitvena vrednost, določena na podlagi diskontiranih denarnih prejemkov z uporabo faktorja zmanjšanja – Določitev faktorja zmanjšanja – Neobstoj kršitve obveznosti obrazložitve – Neobstoj napačne presoje – Neobstoj kršitve načel sorazmernosti in individualizacije kazni – Neobstoj kršitve načela enakega obravnavanja
(člena 101(1) in 296, drugi odstavek, PDEU; Listina Evropske unije o temeljnih pravicah, člena 20 in 21; Uredba Sveta št. 1/2003, člen 23(3); Obvestilo Komisije 2006/C-210/02, točka 13)
(Glej točke od 99 do 110, od 121 do 124, od 131 do 146, od 152 do 169 in od 173 do 187.)
Konkurenca – Globe – Znesek – Določitev – Določitev osnovnega zneska – Teža kršitve – Merila presoje – Narava in geografski obseg kršitve – Spoštovanje načel sorazmernosti in enakega obravnavanja
(člen 101(1) PDEU; Uredba Sveta št. 1/2003, člen 23(3); Obvestilo Komisije 2006/C-210/02, točke od 19 do 23)
(Glej točke od 193 do 209.)
Konkurenca – Globe – Znesek – Določitev – Določitev osnovnega zneska – Teža kršitve – Vstopni pribitek – Dejavniki, ki jih je treba upoštevati
(člen 101(1) PDEU; Uredba Sveta št. 1/2003, člen 23(3); Obvestilo Komisije 2006/C-210/02, točka 25)
(Glej točke od 211 do 224.)
Konkurenca – Globe – Znesek – Določitev – Prilagoditev osnovnega zneska – Olajševalne okoliščine – Manjša intenzivnost udeležbe v kršitvi, glede na udeležbo glavnih udeležencev – Znižanje osnovnega zneska za 15 odstotkov – Kršitev načel sorazmernosti, enakega obravnavanja ali individualizacije kazni – Neobstoj
(Uredba Sveta št. 1/2003, člen 23(3); Obvestilo Komisije 2006/C-210/02, točka 29)
(Glej točke od 228 do 234 in od 238 do 240.)
Konkurenca – Globe – Znesek – Določitev – Diskrecijska pravica Komisije – Sodni nadzor – Neomejena pristojnost sodišča Unije – Obseg – Določitev zneska naložene globe – Merila presoje – Teža in trajanje kršitve – Spoštovanje načel obrazložitve, sorazmernosti, individualizacije kazni in enakega obravnavanja
(člena 101(1) in 261 PDEU; Uredba Sveta št. 1/2003, člena 23(3) in 31)
(Glej točke od 243 do 250.)
Povzetek
Splošno sodišče je zavrnilo ničnostno tožbo, ki so jo družbe HSBC Holdings plc, HSBC Bank plc in HSBC Continental Europe (v nadaljevanju skupaj: HSBC) vložile zoper sklep Komisije o spremembi njenega sklepa o naložitvi globe v višini 33.606.000 EUR družbam HSBC zaradi kršitve konkurenčnega prava Unije (
1
). Ker je bil prvotni sklep Komisije ob sprejetju sklepa o spremembi še predmet pritožbenega postopka pred Sodiščem, je Splošno sodišče v sodbi pojasnilo učinek zadržanja, ki ga ima ta postopek, ki še poteka, na zastaralni rok, ki ga mora Komisija upoštevati pri naložitvi globe družbam HSBC.
Komisija je leta 2016 ugotovila, da je družba HSBC kršila člen 101 PDEU in člen 53 Sporazuma o Evropskem gospodarskem prostoru (EGS) s tem, da je od 12. februarja do 27. marca 2007 sodelovala pri enotni in trajajoči kršitvi, katere cilj je bilo izkrivljanje običajnega načina določanja cen na trgu evrskih obrestnih izvedenih finančnih instrumentov. Komisija je tako trem zgoraj navedenim subjektom solidarno naložila globo v višini 33.606.000 EUR (
2
).
Splošno sodišče je v sodbi z dne 24. septembra 2019 ugotovilo napake, ki jih je Komisija storila v zvezi z obsegom kršitve, ki je bila družbam HSBC pripisana v Sklepu iz leta 2016, pri čemer je poudarilo, da te napake niso vplivale na zakonitost člena 1(b) Sklepa iz leta 2016, ker je ugotovitev iz tega sklepa še vedno utemeljena z drugimi elementi iz Sklepa iz leta 2016, da pa jih je morda treba upoštevati pri presoji sorazmernosti globe (
3
).
Poleg tega je Splošno sodišče, ker je menilo, da Sklep iz leta 2016 vsebuje napako pri obrazložitvi, ta sklep razglasilo za ničen v delu, v katerem je z njim družbam HSBC naložena globa v višini 33.606.000 EUR. Tako Komisija kot družbe HSBC so pri Sodišču vložile pritožbo zoper to sodbo.
Vendar je član Komisije, pristojen za konkurenco, z dopisom z dne 8. maja 2020 družbe HSBC obvestil o svoji nameri, da kolegiju komisarjev predlaga sprejetje novega sklepa za odpravo položaja, ki izhaja iz sodbe Splošnega sodišča z dne 24. septembra 2019.
Komisija je tako s sklepom o spremembi, sprejetim leta 2021, globo, naloženo družbam HSBC s Sklepom iz leta 2016, znižala na 31.739.000 EUR in dopolnila obrazložitev iz tega sklepa, za katero je Splošno sodišče presodilo, da ni zadostna. Približno en mesec po sprejetju tega sklepa o spremembi je Komisija umaknila pritožbo zoper sodbo Splošnega sodišča z dne 24. septembra 2019.
Družbe HSBC so pri Splošnem sodišču vložile tožbo za razglasitev ničnosti Sklepa o spremembi iz leta 2021 in torej globe, naložene s sklepom iz leta 2016, kakor je bila spremenjena. Podredno so Splošnemu sodišču predlagale, naj uporabi svojo neomejeno pristojnost in bistveno zniža globo, naloženo s Sklepom o spremembi iz leta 2021.
Presoja Splošnega sodišča
Družbe HSBC v utemeljitev ničnostne tožbe Komisiji med drugim očitajo, da je Sklep o spremembi iz leta 2021 sprejela po poteku desetletnega zastaralnega roka iz člena 25(5) Uredbe št. 1/2003 (
4
) za naložitev globe zaradi kršitve, ugotovljene v Sklepu iz leta 2016.
Družbe HSBC v zvezi s tem v bistvu trdijo, da posledica pritožbe, ki jo je Komisija vložila zoper sodbo Splošnega sodišča z dne 24. septembra 2019, ni bila zadržanje tega desetletnega zastaralnega roka, ker naj bi Komisija že ob vložitvi navedene pritožbe nameravala sprejeti Sklep o spremembi iz leta 2021, ne da bi počakala na izid tega pritožbenega postopka. Poleg tega tožeče stranke menijo, da je tudi ob predpostavki, da je vložitev pritožbe s strani Komisije povzročila zadržanje zastaranja, to zadržanje vsekakor prenehalo, ko je član Komisije, pristojen za konkurenco, družbe HSBC obvestil o svoji nameri, da kolegiju komisarjev predlaga sprejetje novega sklepa, naslovljenega na družbe HSBC, in to zaradi izgube interesa Komisije glede izida pritožbe.
Potem ko je Splošno sodišče pojasnilo, da se na dan, ko je Komisija vložila pritožbo, zastaralni rok za naložitev globe družbam HSBC zaradi kršitve, ugotovljene v Sklepu iz leta 2016, še ni iztekel, je opozorilo, da se zastaralni rok v skladu s členom 25(6) Uredbe št. 1/2003 zadrži za toliko časa, dokler je sklep Komisije o ugotovitvi kršitve in naložitvi globe predmet postopkov, ki tečejo pred enim od sodišč Unije. Na podlagi odstavka 5 istega člena se najdaljši desetletni zastaralni rok podaljša za čas, za katerega je bil zastaralni rok zadržan v skladu z odstavkom 6 tega člena.
V nasprotju s tem, kar menijo družbe HSBC, člen 25(6) Uredbe št. 1/2003 odložilnega učinka sodnih postopkov, ki so v teku, ne pogojuje z nobenim subjektivnim pogojem, kot je „cilj“, ki se uresničuje z vložitvijo pravnega sredstva, ali „namen“ stranke, ki ga je vložila.
Ta določba namreč ščiti Komisijo pred učinkom zastaranja v položajih, v katerih je njeno ukrepanje „onemogočeno“, ker mora v okviru postopka, ki ga ne vodi sama, počakati na odločitev sodišča Unije, preden izve, ali je izpodbijani akt nezakonit ali ne. Izraz „onemogočeno“ se zato nanaša na objektivno okoliščino, ki se nanaša na sam obstoj sodnega postopka, ki je v teku in zaradi katerega še vedno obstaja negotovost glede zakonitosti sklepa Komisije.
Ob upoštevanju teh pojasnil je Splošno sodišče ugotovilo, da dokler postopek v zvezi s pritožbo Komisije še ni bil končan, je obstajala negotovost glede zakonitosti Sklepa iz leta 2016 v delu, v katerem je bila družbam HSBC naložena globa v višini 33.606.000 EUR. Iz tega sledi, da je bil tek zastaralnega roka za naložitev nove globe družbam HSBC zaradi kršitve, ugotovljene v Sklepu iz leta 2016, zadržan do sprejetja odločbe Sodišča, s katero se ta pritožbeni postopek konča, in to ne glede na to, da je Komisija začela postopke z namenom sprejetja Sklepa iz leta 2021.
V tem okviru je Splošno sodišče zavrnilo tudi trditev družb HSBC v zvezi z neobstojem interesa Komisije za vložitev ali ohranitev pritožbe zoper sodbo Splošnega sodišča z dne 24. septembra 2019.
V zvezi s tem je Splošno sodišče pojasnilo, da čeprav bi neobstoj pravnega interesa ob vložitvi pritožbe, če bi bil dokazan, lahko privedel do zavrženja pritožbe kot nedopustne in čeprav bi lahko sodišče Unije zaradi prenehanja pravnega interesa med postopkom postopek ustavilo, je zadržanje zastaranja upravičeno že na podlagi samega dejstva, da pred Splošnim sodiščem ali Sodiščem poteka postopek, ne pa na podlagi sklepov, ki jih ti sodišči sprejmeta v svojih končnih odločbah.
Vsekakor zgolj dejstvo, da je Komisija po razglasitvi sodbe Splošnega sodišča z dne 24. septembra 2019 začela postopek za sprejetje novega sklepa, ne dokazuje, da je izgubila vsakršen interes za ugotovitev zakonitosti Sklepa iz leta 2016, ker ta interes obstaja do sprejetja končne odločbe Sodišča ali vsaj do sprejetja tega novega sklepa. Dejstvo, da je Komisija po sprejetju Sklepa o spremembi iz leta 2021 umaknila pritožbo, te ugotovitve nikakor ne spremeni.
Glede na vse navedeno je Splošno sodišče ugotovilo, da izvajanje pristojnosti Komisije za izrek sankcij za kršitev, ugotovljeno v Sklepu iz leta 2016, na dan sprejetja Sklepa o spremembi iz leta 2021 še ni zastaralo. Splošno sodišče je nato zavrnilo vse druge tožbene razloge, ki so jih družbe HSBC navedle v utemeljitev svojega predloga za razglasitev ničnosti Sklepa o spremembi iz leta 2021, in predloge družb HSBC za znižanje globe, naložene s tem sklepom, ter zato tožbo v celoti zavrnilo.
(
1
)	Sklep Komisije C(2021) 4600 final z dne 28. junija 2021 o spremembi Sklepa Komisije C(2016) 8530 final z dne 7. decembra 2016, v zvezi s postopkom na podlagi člena 101 PDEU in člena 53 Sporazuma EGP (zadeva AT.39914 – Evrski obrestni izvedeni finančni instrumenti (EIRD)) (v nadaljevanju: Sklep iz leta 2021).
(
2
)	Sklep Komisije C(2016) 8530 final z dne 7. decembra 2016 o postopku na podlagi člena 101 PDEU in člena 53 Sporazuma EGP (zadeva AT.39914 – Evrski obrestni izvedeni finančni instrumenti (EIRD)) (v nadaljevanju: Sklep iz leta 2016).
(
3
)	Sodba z dne 24. septembra 2019, HSBC Holdings in drugi/Komisija (T-105/17, EU:T:2019:675).
(
4
)	Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov [101] in [102 PDEU] (UL, posebna izdaja v slovenščini, poglavje 8, zvezek 2, str. 205).